
Europski parlament,
–	uzimajući u obzir Ugovor o funkcioniranju Europske unije, a posebno njegove članke 113., 114. i 115.,
–	uzimajući u obzir Komisijin prijedlog direktive Vijeća od 28. rujna 2011. o zajedničkom sustavu poreza na financijske transakcije i izmjeni Direktive 2008/7/EZ (COM(2011)0594),
–	uzimajući u obzir Komisijin prijedlog direktive Vijeća od 14. veljače 2013. o provedbi pojačane suradnje u području poreza na financijske transakcije (COM(2013)0071) (prijedlog o porezu na financijske transakcije),
–	uzimajući u obzir Komisijin prijedlog uredbe Vijeća od 28. studenoga 2007. o utvrđivanju provedbenih mjera za Direktivu 2006/112/EZ o zajedničkom sustavu poreza na dodanu vrijednost u vezi s tretmanom usluga osiguranja i financijskih usluga (COM(2007)0746),
–	uzimajući u obzir Komisijin prijedlog direktive Vijeća od 28. studenoga 2007. o izmjeni Direktive 2006/112/EZ o zajedničkom sustavu poreza na dodanu vrijednost u vezi s tretmanom usluga osiguranja i financijskih usluga (COM(2007)0747),
–	uzimajući u obzir Uredbu (EU) 2023/1114 Europskog parlamenta i Vijeća od 31. svibnja 2023. o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937[footnoteRef:1], [1:  	SL L 150, 9.6.2023., str. 40., ELI: http://data.europa.eu/eli/reg/2023/1114/oj.] 

–	uzimajući u obzir Komisijinu početnu procjenu učinka od 22. listopada 2020. koja se bavila revizijom pravila o PDV-u za financijske usluge i usluge osiguranja,
–	uzimajući u obzir prijedlog Komisije od 12. rujna 2023. o uspostavi sustava oporezivanja sjedišta za mikropoduzeća, mala i srednja poduzeća i o izmjeni Direktive 2011/16/EU,
–	uzimajući u obzir Odluku Vijeća (EU, Euratom) 2020/2053 od 14. prosinca 2020. o sustavu vlastitih sredstava Europske unije te o stavljanju izvan snage Odluke 2014/335/EU, Euratom[footnoteRef:2], [2:  	SL L 424, 15.12.2020., str. 1., ELI: http://data.europa.eu/eli/dec/2020/2053/oj.] 

–	uzimajući u obzir Komunikaciju Komisije od 22. prosinca 2021. o sljedećoj generaciji vlastitih sredstava za proračun EU-a (COM(2021)0566),
–	uzimajući u obzir studiju koju je naručio Pododbor Parlamenta za porezna pitanja i koju je u lipnju 2025. objavila njegova Glavna uprava za gospodarstvo, transformaciju i industriju, naslovljenu „The taxation of the EU’s financial sector” (Oporezivanje financijskog sektora EU-a)[footnoteRef:3], [3:  	Studija „The taxation of the EU’s financial sector” (Oporezivanje financijskog sektora EU-a), Europski parlament, Glavna uprava za gospodarstvo, transformaciju i industriju, Resorni odjel za gospodarstvo i rast, lipanj 2025.] 

–	uzimajući u obzir sudsku praksu Suda Europske unije o oslobođenju od plaćanja PDV-a za financijske i osiguravateljske usluge,
–	uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava[footnoteRef:4], [4:  	SL L 433 I, 22.12.2020., str. 28. ELI: http://data.europa.eu/eli/agree_interinstit/2020/1222/oj.] 

–	uzimajući u obzir svoju rezoluciju od 10. svibnja 2023. naslovljenu „Vlastita sredstva: novi početak za financije EU-a, novi početak za Europu”[footnoteRef:5], [5:  	SL C, C/2023/1067, 15.12.2023., ELI: http://data.europa.eu/eli/C/2023/1067/oj.] 

–	uzimajući u obzir izvješće Enrica Lette iz travnja 2024. naslovljeno „Much more than a market – Speed, security, solidarity” (Mnogo više od tržišta – Brzina, sigurnost, solidarnost): Empowering the single market to deliver a sustainable future and prosperity for all EU citizens” (Osnaživanje jedinstvenog tržišta za ostvarivanje održive budućnosti i blagostanja za sve građane EU-a) (Lettino izvješće),
–	uzimajući u obzir izvješće Marija Draghija od 9. rujna 2024. naslovljeno „Budućnost europske konkurentnosti” (Draghijevo izvješće),
–	uzimajući u obzir komunikaciju Komisije naslovljenu „Unija za štednju i ulaganja: Strategija za povećanje bogatstva građana i gospodarske konkurentnosti EU-a” (COM(2025)0124),
–	uzimajući u obzir Komisijinu Preporuku (EU) 2025/2029 od 30. rujna 2025. o povećanju dostupnosti štednih i investicijskih računa s pojednostavnjenim i povoljnim poreznim tretmanom[footnoteRef:6], [6:  	SL L, 2025/2029, 8.10.2025., ELI: http://data.europa.eu/eli/reco/2025/2029/oj.] 

–	uzimajući u obzir radni dokument Svjetske banke „VAT Exemptions, Embedded Tax, and Unintended Consequences” (Oslobođenja od plaćanja PDV-a, integrirani porez i neplanirane posljedice) iz svibnja 2025.,
–	uzimajući u obzir članak 55. Poslovnika,
–	uzimajući u obzir izvješće Odbora za ekonomsku i monetarnu politiku (A10-0169/2026),
A.	budući da je predsjednica Komisije 2024. u svojem mandatnom pismu upućenom povjereniku nadležnom za oporezivanje zadužila Komisiju da identificira inovativna rješenja za oporezivanje financijskog sektora EU-a kako bi se poduprle daljnja integracija tog sektora, prekogranična aktivnost, digitalizacija i inovacije; budući da je Komisija naručila studiju o oporezivanju financijskog sektora u EU-u;
B.	budući da su financijske usluge općenito oslobođene od poreza na dodanu vrijednost (PDV) u EU-u; budući da financijske institucije zbog tog oslobođenja nemaju pravo na odbitak ulaznog PDV, uslijed čega dolazi do tzv. „problema nepovrativog PDV-a”; budući da bi to oslobođenje moglo dovesti do manjka transparentnosti, povećanja troškova za potrošače i dodatnih troškova za financijske institucije, utjecati na odluke o eksternalizaciji i organizaciji te dovesti do slabljenja konkurentnosti manjih, digitalnih i prekograničnih pružatelja usluga u odnosu na konkurenciju;
C.	budući da se mogućnost da financijske institucije uđu u sustav PDV-a ne nudi dosljedno u državama članicama, što dovodi do dodatnih administrativnih složenosti;
D.	budući da je oslobođenje od plaćanja PDV-a uvedeno 1977. kada je oporezivanje takvih usluga dovodilo do znatnih tehničkih i administrativnih poteškoća; budući da bi se prvotno tehničko obrazloženje za oslobođenje od PDV-a sada moglo premostiti zahvaljujući tehnološkim, digitalnim i nadzornim naprecima, uključujući obradu podataka u stvarnom vremenu i poboljšane zahtjeve za izvješćivanje;
E.	budući da je više jurisdikcija u svijetu revidiralo slična oslobođenja ili uvelo alternativne oblike oporezivanja financijskih usluga kako bi se otklonili neplanirani fiskalni i konkurentski učinci nepovrativog PDV-a te i dalje ostvarivao pravedan i pouzdan doprinos financijskog sektora javnim prihodima;
F.	budući da je i u Lettinu i u Draghijevu izvješću istaknuto da fragmentiranost jedinstvenog tržišta, uključujući administrativne i porezne prepreke, ometa gospodarski rast, trgovinu i prekogranične aktivnosti; budući da unutarnje prepreke u EU-u u praksi znače carinu na financijske usluge od gotovo 100 %; budući da te regulatorne prepreke, prema Draghiju, mnogo više štete gospodarskom rastu od bilo kakvih carina koje bi SAD mogao nametnuti;
G.	budući da je prema podacima Eurostata financijski sektor velik dio gospodarstva EU-a, koji je 2022. proizveo dodanu vrijednost od približno 0,9 bilijuna EUR, zapošljava gotovo pet milijuna ljudi i ostvaruje neto prihode od približno 2,4 bilijuna EUR; budući da sektor doprinosi javnim financijama u obliku korporativnog oporezivanja, poreza na plaće i sektorskih pristojbi; budući da financijski sektor EU-a ima jednu od glavnih uloga u financiranju realnoga gospodarstva, podržavanju inovacija i olakšavanju ulaganja;
H.	budući da je nedavnim inicijativama, kao što je Direktiva Vijeća (EU) 2025/50 od 10. prosinca 2024. o bržem i sigurnijem oslobođenju za preplaćeni porez po odbitku[footnoteRef:7] (Direktiva FASTER), ostvaren važan napredak na smanjivanju administrativnog opterećenja i poticanju prekogranične gospodarske aktivnosti u EU-u, te da bi se i dalje trebalo na sličan način raditi na tom pitanju kako bi se dodatno ojačale integracija i učinkovitost jedinstvenog tržišta; [7:  	SL L, 2025/50, 10.1.2025., ELI: http://data.europa.eu/eli/dir/2025/50/oj.] 

I.	budući da Vijeće odgađa donošenje odluke o Komisijinu prijedlogu Direktive o uspostavi sustava oporezivanja sjedišta za mikropoduzeća te mala i srednja poduzeća te o izmjeni Direktive 2011/16/EU, a Parlament je već odobrio zakonodavnu rezoluciju 10. travnja 2024.[footnoteRef:8]; [8:  	Zakonodavna rezolucija Europskog parlamenta od 10. travnja 2024. o Prijedlogu direktive Vijeća o uspostavi sustava oporezivanja sjedišta za mikropoduzeća te mala i srednja poduzeća te o izmjeni Direktive 2011/16/EU (SL C, C/2025/1326, 13.3.2025., ELI: http://data.europa.eu/eli/C/2025/1326/oj).] 

J.	budući da sve buduće inicijative trebaju smanjiti fragmentiranost jedinstvenog tržišta i ojačati konkurentnost s pomoću koherentnog, predvidljivog i neutralnog poreznog okvira za financijske usluge, pri čemu se u obzir trebaju uzeti različiti poslovni modeli i porezne interakcije u financijskom sektoru u EU-u;
K.	budući da je oporezivanje financijskih usluga u EU-u i dalje vrlo fragmentirano i da se nacionalni pristupi razlikuju kad je riječ o porezima na premiju osiguranja, porezima na financijske transakcije, bankovnim pristojbama, porezima na financijske aktivnosti i drugim porezima koji se temelje na dobiti; budući da ta fragmentiranost stvara pravnu nesigurnost i složenost, stimulira poremećaje na tržištu, potiče izbjegavanje plaćanja poreza i smanjuje konkurentnost EU-a;
L.	budući da su za uniju štednje i ulaganja potrebni snažniji poticaji za građane da štede i ulažu u europska tržišta kapitala; budući da je za dovršetak unije štednje i ulaganja potreban sveobuhvatan pristup financijskoj stabilnosti, integraciji tržišta i zaštiti ulagatelja; budući da je za uspjeh i vjerodostojnost unije štednje i ulaganja ključno osigurati da financijski sektor smisleno doprinese javnim financijama, internalizira rizike koje generira i podržava dugoročno održivo ulaganje;
M.	budući da se o porezu na financijske transakcije i bankovnim pristojbama raspravljalo nakon financijske krize 2008. i 2009.; budući da je cilj tih mjera bio nadoknaditi troškove krize;
N.	budući da se u najmanje sedam država članica trenutačno naplaćuje porez na financijske transakcije; budući da te države članice nisu uskladile ni područje primjene ni stope ni postupke primjene svojih poreza na financijske transakcije; budući da, unatoč nekoliko zakonodavnih prijedloga Komisije od 2011., nije postignut dogovor o porezu na financijske transakcije na razini EU-a;
O.	budući da je Parlament dosljedno podupirao uvođenje poreza na financijske transakcije na razini EU-a, među ostalim kao mogućeg izvora vlastitih sredstava, posljednji put u svojoj rezoluciji iz svibnja 2023.; budući da je Komisija u svojem programu rada za 2026. predložila povlačenje svojeg prethodnog prijedloga o porezu na financijske transakcije jer među državama članicama ne postoji konsenzus i jer nije postignut nikakav sporazum;
P.	budući da države članice i dalje uvode privremene poreze na neočekivanu dobit i solidarne namete na dobit banaka kako bi odgovorile na iznimna povećanja profitabilnosti potaknuta monetarnom politikom;
Rješavanje problema porezne fragmentiranosti financijskog sektora i povećanje njegove konkurentnosti
1.	 ističe da su nakon velike financijske krize države članice uvele 91 sektorski porez kako bi oporezivale financijski sektor, što je dovelo do vrlo fragmentiranog poreznog okruženja; napominje da to fragmentirano porezno okruženje stvara dodatne operativne i administrativne troškove i povećava strukturne prepreke koje stoje na putu prekograničnom širenju pružatelja financijskih usluga, što dovodi do slabljenja financijskog sektora EU-a i njegova kapaciteta ulaganja te ugrožava ciljeve unije štednje i ulaganja i bankovne unije;
2.	napominje da razlike u nacionalnim poreznim sustavima odražavaju domaće političke odluke; napominje rad koji se trenutačno odvija na međunarodnoj razini u pogledu premještanja dobiti; poziva na pojačanu koordinaciju na razini EU-a, među ostalim u provedbi Direktive o drugom stupu, temeljitih pravila protiv izbjegavanja plaćanja poreza i zahtjeva u pogledu transparentnosti, posebno u području javnog izvješćivanja po zemljama;
3.	napominje da fragmentiranost nacionalnih poreznih sustava povećava rizik od prekograničnog dvostrukog oporezivanja i da, potaknuta administrativnom i pravnom složenošću, može kočiti rast financijskog sektora EU-a i predstavljati prepreku uspješnijoj integraciji financijskih tržišta u EU-u; naglašava da bi izbjegavanje dvostrukog oporezivanja i smanjenje administrativnog opterećenja i dalje trebali biti presudni; međutim, naglašava da pojednostavnjivanje ne smije dovesti do deregulacije ili trke prema dnu u području poreznih standarda;
4.	naglašava da razlike u nacionalnim postupcima za porez po odbitku stvaraju administrativna opterećenja i prepreke za prekogranična ulaganja, kako je potvrđeno u Komisijinoj strategiji za uniju štednje i ulaganja; pozdravlja donošenje Direktive FASTER; poziva na daljnji napredak prema usklađenijem i ambicioznijem okviru;
5.	poziva Vijeće da donese odluku o Komisijinu prijedlogu direktive Vijeća o uspostavi sustava oporezivanja sjedišta za mikropoduzeća te mala i srednja poduzeća te o izmjeni Direktive 2011/16/EU, propisno uzimajući u obzir zakonodavnu rezoluciju Parlamenta od 10. travnja 2024.;
6.	nadalje primjećuje da postojeća porezna pravila nisu u potpunosti pratila nastanak novih financijskih proizvoda i tržišnih infrastruktura; naglašava da s uspjehom novih vrsta banaka, npr. isključivo digitalne banke, nove konkurentske banke ili banke koje se bave razvojem financijske tehnologije, ta fragmentacija brzo postaje sve veći uzrok za zabrinutost; ističe da je tijekom prošlih šest godina znatno porastao udio prekograničnih depozita kod tih banaka; ističe da razlike u poreznim pravilima između banaka i nebankovnih subjekata mogu dovesti do poremećaja;
7.	naglašava da nedostatak podataka o efektivnom poreznom opterećenju u financijskom sektoru EU-a sprječava oblikovanje politika utemeljeno na dokazima i procjenu utjecaja politika na tržišno ponašanje, konkurentnost i financijsku stabilnost; naglašava potrebu za poboljšanom transparentnošću i boljim korištenjem postojećih podataka kao preduvjetom za dosljednu reformu oporezivanja financijskog sektora;
8.	naglašava da bi se uklanjanjem poreznih prepreka koje stoje na putu prekograničnim ulaganjima s pomoću dosljednih pravila na razini EU-a smanjili troškovi usklađivanja, poboljšala učinkovitost tržišta, povećala pravna jasnoća za prekogranične tokove kapitala i ojačala konkurentnost financijskih usluga EU-a, dok bi se istodobno utaja poreza i agresivno porezno planiranje smanjili; naglašava potrebu za dosljednim skupom pravila za financijski sektor EU-a, uz poštovanje poreznog suvereniteta država članica i načela supsidijarnosti; naglašava da bi oporezivanje financijskih usluga trebalo pomoći u održavanju konkurentnosti financijskog sektora;
9.	napominje da su, prema Europskom makroekonomskom izvješću Komisije za 2026.[footnoteRef:9], stope štednje kućanstava u EU-u i dalje znatno iznad prosjeka zemalja Organizacije za gospodarsku suradnju i razvoj; žali zbog toga što se otprilike jedna trećina te štednje ulaže izvan EU-a, što upućuje na nedostatke financijskog okvira EU-a u pogledu zadržavanja ulaganja; poziva Komisiju da procijeni kako porezne mjere mogu potaknuti privlačenje ulaganja u EU; naglašava važnost odvraćanja od financijskih odljeva u države na EU-ovu popisu nekooperativnih jurisdikcija; [9:  	Europska komisija, Europsko makroekonomsko izvješće za 2026., studeni 2025.] 

10.	naglašava važnost unapređenja unije za štednju i ulaganja kako bi se mobilizirala štednja za produktivna ulaganja; smatra da su smanjivanje porezne fragmentiranosti i poboljšavanje kanala za prekogranično ulaganje ključni za mobilizaciju europske štednje u svrhu ulaganja unutar EU-a;
11.	naglašava da bi porezni okvir za financijske usluge trebao biti osmišljen zajedno s ciljevima unije za štednju i ulaganja, s naglaskom na povećanju učinkovitosti, ispravljanju poremećaja na tržištu i poticanju ulaganja i dugoročnog rasta, uz istodobno osiguravanje uravnoteženog pristupa koji odražava i šira gospodarska i socijalna razmatranja;
12.	napominje da bi se oporezivanje financijskog sektora trebalo voditi načelima jednostavnosti, neutralnosti, pravednosti, gospodarske, okolišne i socijalne održivosti te pravne sigurnosti; napominje da bi ono također trebalo odražavati cikličku dinamiku profitabilnosti banaka povezanu s monetarnom politikom i gospodarskim uvjetima;
13.	poziva Komisiju da postupi u skladu sa svojom obvezom da će predložiti inovativna rješenja za oporezivanje sektora koja će smanjiti fragmentaciju, poduprijeti daljnju integraciju na razini EU-a i doprinijeti dovršetku unije štednje i ulaganja;
Rješavanje pitanja sustava PDV-a za financijske usluge
14.	napominje da oslobođenje od plaćanja PDV-a za financijske usluge seže u 1977. i služilo je za izbjegavanje tehničkih poteškoća u primjeni PDV-a na složene financijske usluge, što se s administrativnog gledišta smatralo neizvedivim; priznaje da bi se prvotno tehničko opravdanje za oslobođenje od PDV-a sada moglo premostiti stvarnim stanjem tehnološkog napretka i digitalizacije;
15.	primjećuje da oslobođenje ne predstavlja nužno prednost za financijske institucije jer zbog njega ne mogu ostvariti povrat PDV-a; smatra da zbog statusa quo dolazi do perpetuacije poremećaja na tržištu, da može doći do manjka transparentnosti i povećanja troškova za potrošače, jačanja pristranosti prema samoopskrbi u financijskom sektoru i stvaranja nepovoljnog konkurentskog položaja u usporedbi s institucijama iz trećih zemalja;
16.	naglašava da se oslobođenja od PDV-a često odobravaju za aktivnosti od općeg interesa kao priznanje za njihove temeljne društvene funkcije; naglašava da određene osnovne financijske usluge – posebno usluge platnog prometa, primanja depozita i osnovno kreditiranje – mogu imati usporedivu funkciju neformalne javne usluge tako što štite štednje, pospješuju gospodarsku razmjenu i omogućuju ljudima i poduzećima sigurno participiranje u gospodarstvu;
17.	žali zbog toga što opetovane inicijative Komisije, uključujući njezine prijedloge iz 2007. i početnu procjenu učinka iz 2020., nisu rezultirale reformom sustava oslobođenja od plaćanja PDV-a za financijski sektor jer države članice nisu uspjele postići jednoglasan dogovor; napominje da je Komisija posljednji put namjeravala objaviti izmjene Direktive o PDV-u[footnoteRef:10] početkom 2023.; primjećuje da je taj plan zaustavljen, zbog čega ta ključna reforma još uvijek čeka; [10:  	Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1., ELI: http://data.europa.eu/eli/dir/2006/112/oj).] 

18.	napominje da je na temelju članka 11. Direktive o PDV-u grupiranje za potrebe PDV-a i dalje neobvezno za države članice te da podliježe teritorijalnim ograničenjima, što stvara pravne i praktične prepreke za prekogranične grupe koje djeluju u području financijskih usluga;
19.	naglašava da, unatoč primjeni grupiranja za potrebe PDV-a i mehanizama podjele troškova u nekim državama članicama, oslobođenje od plaćanja PDV-a, u kombinaciji s različitim kompenzacijskim nacionalnim poreznim pravilima, poput poreza na premiju osiguranja, stvara složeno i fragmentirano porezno okruženje, što prekogranično usklađivanje s poreznim pravilima čini skupim i povećava operativne troškove poduzeća; naglašava da su potrebne jasnije definicije PDV-a i pojednostavnjena pravila kako bi se ta opterećenja smanjila, kako bi se osigurala dosljedna primjena pravila u cijelom EU-u, kako bi se olakšale prekogranične aktivnosti i kako bi se poduprle inovacije;
20.	napominje da je primjena grupiranja za potrebe PDV-a, što može smanjiti administrativno opterećenje za financijske institucije i poboljšati njihovu učinkovitost, trenutačno neusklađena u različitim državama članicama te da je općenito ograničena na subjekte sa sjedištem u samo jednoj državi članici; ističe da bi veća konvergencija u primjeni grupiranja za potrebe PDV-a mogla smanjiti fragmentaciju i pravnu nesigurnost na unutarnjem tržištu te olakšati prekogranične aktivnosti u području financijskih usluga;
21.	poziva Komisiju da potakne države članice na dosljednu provedbu grupiranja za potrebe PDV-a i da istraži mogućnosti za jasniji pravni okvir, uključujući mogućnost prekograničnog grupiranja za potrebe PDV-a; naglašava da šira upotreba grupiranja za potrebe PDV-a za financijske usluge i usluge osiguranja mora biti u skladu s pravilima o porezu na dobit, posebno onima o transfernim cijenama, te mora biti popraćena obvezujućim zaštitnim mjerama protiv zlouporabe kako bi se spriječile prijevare i izbjegavanje plaćanja poreza, odljev PDV-a unutar grupe i zlouporaba u podjeli troškova;
22.	napominje da u Direktivi o PDV-u nedostaju specifične odredbe za financijske instrumente koji su u nastajanju, uključujući kriptoimovinu, decentralizirane financije i financijsku tehnologiju; naglašava da se povrh toga Direktiva ne bavi tretmanom u pogledu PDV-a za izvedenice te da se tretman investicijskih fondova i dalje razlikuje među državama članicama; napominje da je to dovelo do različitih nacionalnih tumačenja pravila o PDV-u, pravne nesigurnosti za pružatelje usluga, nejednakog postupanja prema tradicionalnim i novim financijskim uslugama te do rizika od kočenja inovacija i konkurentnosti;
23.	ističe da bi moderan porezni okvir trebao poticati inovacije u području financijske tehnologije i digitalnih financija te da ne bi trebao dovesti do regulatornih mjera s destimulirajućim učinkom na nove sudionike na tržištu; poziva Komisiju da razjasni tretman u pogledu PDV-a za nove financijske usluge u svrhu tehnološke neutralnosti i jednakih uvjeta u cijelom EU-u;
24.	smatra da široko i nediferencirano oslobađanje od PDV-a za cijeli financijski sektor otvara pitanja u pogledu sveukupne dosljednosti i ravnoteže poreznog sustava; ističe da bi se reformom oslobađanja od PDV-a mogli smanjiti poremećaji i razina nepovrativog PDV-a bez stvaranja nerazmjerne administrativne složenosti; napominje da bi se opcijama za ukidanje oslobođenja od plaćanja PDV-a mogao djelotvorno otkloniti nepovrativi PDV tako što bi se financijskim korporacijama omogućilo da u potpunosti povrate PDV koji plaćaju na robu i usluge u svojem poslovanju; naglašava da bi se time uklonila trenutačna pristranost prema internalizaciji usluga, a ne njihovoj eksternalizaciji, što može ograničiti sposobnost poduzeća da se specijalizira, pristupi vanjskom stručnom znanju i inovira; uviđa da bi se tom reformom također mogli izjednačiti uvjeti u pogledu drugih jurisdikcija i ojačati međunarodna konkurentnost financijskih institucija EU-a;
25.	podsjeća da je PDV usklađeni porezni okvir na razini EU-a, iako države članice zadržavaju određeni prostor za njegovu provedbu; stoga uviđa da bi se reforma sustava PDV-a za financijske usluge trebala rješavati na razini EU-a;
26.	poziva Komisiju da preispita učinke trenutačnog sustava PDV-a na financijski sektor i da javno podijeli tu analizu; poziva Komisiju da razmotri političke opcije za otklanjanje učinaka narušavanja; naglašava da bi se svakom takvom reformom trebao umanjiti nepovrativi PDV i fragmentirana primjena pravila, poboljšati pravna sigurnost i porezna pravednost te ojačati konkurentnost financijskih tržišta EU-a, uz istodobnu zaštitu financijske stabilnosti i smanjenje regulatorne arbitraže među državama članicama na najmanju moguću mjeru; naglašava da se svakom takvom reformom također moraju zaštititi potrošači te i dalje ostvarivati pravedan doprinos financijskog sektora javnim prihodima;
27.	napominje da bi se svaki prijedlog za reviziju okvira PDV-a trebao temeljiti na dubinskoj makroekonomskoj analizi i sveobuhvatnom mapiranju nacionalnih bankovnih poreza i pristojbi; naglašava da bi takva analiza trebala uzeti u obzir administrativne posljedice za financijske usluge, interakciju između postojećih nacionalnih bankovnih poreza, pristojbi u financijskom sektoru i sustava PDV-a te učinak na jedinstveno tržište;
28.	naglašava da se svim promjenama u obračunu PDV-a za financijske usluge mora pažljivo procijeniti učinak na usluge koje se pružaju potrošačima u maloprodaji, posebno kućanstvima s niskim i srednjim dohotkom, te izbjeći bilo kakvi dodatni ukupni troškovi;
29.	poziva Komisiju da u okviru moguće reforme oslobođenja od PDV-a procijeni izvedivost zamjene nacionalnih poreza na premiju osiguranja s potpunom integracijom osiguravateljskih usluga u sustav PDV-a;
Promicanje dosljednijeg poreznog okvira za financijski sektor
30.	podsjeća da se EU suočava s velikim nedostatkom ulaganja u visini od 750 do 800 milijardi EUR godišnje u pogledu ostvarenja svojih klimatskih i digitalnih ciljeva i ciljeva strateške autonomije; podsjeća na obvezu u skladu s kojom države članice i EU moraju znatno povećati europska ulaganja u obranu; naglašava da bi, kako bi se odgovorilo na te izazove, pravedno i dosljednije oporezivanje financijskog sektora, moglo doprinijeti mobilizaciji privatnog kapitala, čime bi se potaknula mala ulaganja, i jačanju europskih tržišta kapitala, uz istodobno povećanje prihoda za javna ulaganja za strateške prioritete, te naše socijalne, klimatske i investicijske potrebe, čime bi se ojačala konkurentnost EU-a;
31.	podsjeća u tom pogledu na sporazum iz 2020. između Parlamenta, Vijeća i Komisije o planu za uvođenje novih vlastitih sredstava, uključujući porez na financijske transakcije na temelju ishoda procjene učinaka;
32.	prima na znanje nedostatak napretka postignutog u Vijeću u pogledu prijedloga o porezu na financijske transakcije unatoč opsežnoj raspravi, i u okviru jednoglasnosti i u okviru pojačane suradnje, te prima na znanje najavu Komisije o povlačenju prijedloga o porezu na financijske transakcije u njezinu programu rada za 2026.;
33.	smatra da su redovite procjene gospodarskih učinaka i kontinuirana relevantnost porezne politike u financijskom sektoru ključne kako bi se izbjegli neželjeni ili trajni poremećaji na financijskim tržištima; pozdravlja činjenicu da Komisija provodi sveobuhvatnu analizu mogućeg učinka ukupnog oporezivanja financijskog sektora na funkcioniranje tržišta, prekogranična ulaganja i konkurentnost financijskih tržišta EU-a;
34.	naglašava da bi porezna pravila za financijski sektor trebalo pojednostavniti i osigurati da taj sektor daje pravedan i stabilan financijski doprinos te da bi ona trebala biti jasna, transparentna i predvidljiva kako bi se smanjila fragmentacija, omogućila ulaganja i prekogranične aktivnosti uz istodobno jamčenje visoke razine zaštite potrošača; naglašava da bi se tim pravilima trebala poboljšati učinkovitost i raspodjela kapitala, očuvati stabilnost tržišta i konkurentnost te ublažiti troškovi usklađivanja, posebno za potrošače u maloprodaji  te mala i srednja poduzeća;
°
°     °
35.	nalaže svojoj predsjednici da ovu Rezoluciju proslijedi Vijeću i Komisiji.

